Diep op 'n Dinsdag | Slaai Sonder Blare
Diep op 'n Dinsdag
Mense probeer deesdae baie hard om diep te wees. Soos in filosofies, sielkundig, lewenswys en sommer net beterweterig. Dan gaan soek hulle 'n prentjie waar die son deur die wolke breek en skryf die diep gedagte daarby. Viola! Sukses op 'n foto. Dit maak nie saak as die woorde niks met die son te doen het nie, solank dit net mooi is, want die son maak alles mos eintlik diep… en o, as die gesig van 'n engel of so iets boonop in die wolke geïdentifiseer kan word, nou dan het jy 'n nuwe diepte bereik.
Ek het myself nog nooit juis as "diep" beskou nie, behalwe die kere wat ek kniediep in die k*k gestaan het. Ek plaas die * (asterisk) nou doelbewus in die middel van die kru woord, anders bel my ma my nou-nou weer om my te berispe oor my onwelvoeglike taalgebruik. Hieruit behoort u af te lei dat die diepte van die moeilikheid waarin ek myself bevind, dikwels afhang van die omstandighede en mense betrokke.
Stille water, diepe grond, onder draai die duiwel rond… gelukkig is ek nie skaam om my stem te gebruik nie en my man het al redelik gereeld gesê hy wens hy kon my volume beter beheer, maar helaas, duidelik het ek nie diep duiwels wat in stilte en dieptes ronddraai nie.
My morele waardes sink vinniger, hoe dieper ek in die bottel kyk. Dan sou die woordeboek dit beskryf as ek wat "te diep gevat het". Ek het klein kinders, so dit gebeur nie te gereeld dat ek die onderkant van die wynbottel sien nie, maar ek sal waarlik lieg as ek sê ek geniet nie my glasie wyn in die aand nie. Dis mos goed vir die hart en al daai dinge…en natuurlik help dit om die diepste geheime bloot te kan lê.
Ek het vanjaar dieper die dertigs ingeval en met die ouderdom saam, kom die refleksie. Ek kon sien waar ek in diep waters geworstel het, ek kon sien waar ek my hande te diep in die sak gesteek het en ek kon beslis sien wie diep spore in my lewe getrap het. Terwyl ek so diep ingedagte sit en skryf, besef ek dat dit more al Junie is. Junie! Is ons werklik al agt maande in die woestyn? In die spreekwoordelike diep waters ingegooi? Ons swem dan nou so gemaklik? Wanneer het ek my voete gevind en 'n nessie geskrop vir ons?
Gun my dus die geleentheid om almal formeel te bedank vir die ondersteuning en liefde. Die guns en voorspoed wat ons vergesel, is 'n grenslose seën en ons dankbare beker loop oor. Ek is voorwaar diep in die skuld… wat ek dalk nooit eers sal kan terugbetaal nie.